‘અરે આ તો હજી કાઈં જ નથી ! તું તો જાણે જ છે, આવા નાના ગામોમાં પુરુષોના કુકર્મો પર પણ આંખ આડા કાન કરવામાં આવે, અને સ્ત્રી વિષે ચાલતી અફવાને પણ હકીકત ગણી લેવામાં આવે ! અને ભાભી સાથે પણ એવું જ બન્યું. એ ઘટના હજી માંડ એક અઠવાડિયા જૂની છે. પણ એટલા જ ટૂંકા ગાળામાં તો આખા ગામમાંથી એમની હયાતીનો છેદ જ જાણે ઉડી ગયો ! બધાએ તેમના ઘરથી મોં ફેરવી લીધો, અરે ખુદ એનો ધણી – લાલજી પણ ગામલોકોની વાતોમાં આવી ભાભી પર શંકાઓ સેવે છે ! અને હવે ગામમાં એવી વાતો થાય છે કે, ત્રણેક દિવસમાં પેલો બાવો પોતાના ચમત્કારિક પ્રવાહી વળે ભાભીની વાતનો ફેંસલો આંણશે ! અને એ લોકોને એ બાવાના કહ્યા પર આંખો મીંચીને વિશ્વાસ ! જાણે એનું બોલેલું ક્યારેય ખોટું થાય જ નહીં ! અને બસ અહીં પ્રવર્તતી આવી બધી અંધશ્રદ્ધાને કારણે જ અહીંથી ક્યાંક ભાગી જવાનું મન થયા કરે છે ! અહીંથી ક્યાંક દુર… પણ કોણ જાણે શું, પણ કંઇક મને અહીંથી જતા રોકી લે છે !’